和陶淵明飲酒詩  其二○
作者：滕岑
朝代：宋

paragraphs: 是非俱幻影，妄別僞與真。
世界如空華，謾分澆與淳。
古人今何在，千載一夢新。
唐虞且空虛，豈復有隋秦。
况我此之身，天地一微塵。
區區欲徇世，用力嗟徒勤。
邇來稍自悟，遂與杯酌親。
世味如嚼蠟，說酒猶生津。
朝醉忘盥頮，暮醉忘冠巾。
世人自我異，我豈異世人。